איתן אבניאון

חייו ופועלו

איתן אבניאון (ברגשטיין) נולד ב-6 בספטמבר 1930 בשדליץ שבפולין, בנם של ברכה לבית הלפרין והרב שאול זאב ברגשטיין, שכיהן כרב העיר. בילדותו, בשנת 1932, עלתה המשפחה לירושלים, ובה עברו עליו ילדותו ונעוריו. ב-1948, בעת מלחמת העצמאות, התגייס ל"הגנה" בעירו ושירת בפלוגת יהונתן וגדוד מוריה של חטיבה 6. לאחר מכן למד באוניברסיטה העברית בירושלים וסיים בתואר בוגר בכלכלה וסוציולוגיה (1951–1953) ותואר מוסמך במנהל עסקים (1960–1961; מחזור ראשון בארץ ללימוד מקצוע זה).
אבניאון עבד במשרד האוצר בשנים 1951–1967. תחילה כיהן כמפקח בפשמ"ג ירושלים וכעוזר ראשי לניכויים בנציבות מס הכנסה. משנת 1959 היה סגן הממונה על החיסכון ומזכיר המועצה לחיסכון, תפקיד בו עסק ביוזמות שונות לעידוד הציבור לחסוך. מאמצע שנות ה-60 היה במקביל גם סגנו של הממונה על הביטוח, תפקיד בו תמך בהידוק הפיקוח על חברות הביטוח, דבר שהביא לעימות בינו לבין חברות הביטוח.
באוגוסט 1967 נתמנה למנכ"ל "גמול" (החברה להשקעות של קרנות הפנסיה וקופות הגמל) (1967, תפקיד בו החזיק עד 1973 בשנת 1970 מונה במקביל למנכ"ל משותף של בנק הפועלים, ובמסגרת תפקידו היה חבר במועצות מנהלים רבות, בהן אלה של הבורסה לניירות ערך, "החברה לישראל", חברת "דלק", וועדת ההשקעות של "חברת העובדים". כמו כן כיהן כיו"ר "הלוואה וחיסכון" יפו–תל אביב. בתפקידו זה הצליח לשכנע את הגופים הפוליטיים שהיו מיוצגים באגודה של הלוואה וחסכון למיזוג האגודה אל תוך בנק הפועלים, כך ש-31 סניפי האגודה מוזגו לתוך בנק הפועלים. לאחר מכן פעל להעברת מחצית הסניפים של אגודת הלוואה וחיסכון חיפה לבנק (6 סניפים). פעולות אלה שינו את מערך פני הסניפים של בנק הפועלים באופן ניכר והביאו, בין השאר, את בנק הפועלים מהמקום השלישי במערכת הבנקאות למקום השני, ולאחר מכן אף למקום הראשון.
בשנת 1973 מונה למנכ"ל חברת הביטוח "הסנה". תחת ניהולו הונפקה החברה בבורסה ובכספים שהושגו היא הקימה ורכשה חברות בנות בישראל ובחו"ל שהתמחו בענפי ביטוח שונים. קבוצת "הסנה" הפכה לקבוצת הביטוח הגדולה בישראל (עם נתח שוק של למעלה מ-30%). ההתרחבות הביאה לצורך בהתחדשות ובארגון מחדש של הקבוצה אך תוכנית העבודה הביאה את המנכ"ל להתנגשות עם ועד העובדים וחלק מהעובדים הבכירים. אלה, בתמיכת מזכיר ההסתדרות ירוחם משל, חתרו תחתיו ומנעו את ביצוע התוכנית], דבר שהביא, בסופו של דבר, לפרישתו מהחברה. 10 שנים לאחר פרישתו מניהול "הסנה" קרסה החברה. היו שהסבירו את קריסת החברה בהתרחבות הבלתי מבוקרת בתקופתו של אבניאון.
מונה ליו"ר הדירקטוריון של חברת הביטוח "ירדניה", וכיהן בתפקיד עד להתמוטטות החברה.
בשנים 1978–1982 כיהן כיו"ר איגוד חברות הביטוח. בתפקידו זה דרש ממשרד האוצר למנוע מישראלים לעשות ביטוח בחברות זרות.
אבניאון היה פעיל במחוז דן של מפלגת העבודה ובשנת 1978 הוצב במקום השני ברשימת המערך למועצת עיריית תל אביב-יפו, כבחירה אישית של המועמד לראשות העיר, אשר בן נתן.
אבניאון היה פעיל באופוזיציה במועצת העיר וביקר בחריפות את התקציבים שהוצגו על ידי ראש העיר, שלמה להט. בתחילת 1981, לאחר התפטרות בן נתן מהמועצה, התפטר גם אבניאון מהמועצה.

כתיבת מילונים ולקסיקונים

בשנת 1984 החל אבניאון לתרגם את ניסיונו הרב בכלכלה ומינהל לשורה רחבה של לקסיקונים מקצועיים ופתח בקריירה פורה של כתיבת מילונים ועריכתם. הוא פרסם בהוצאת עם עובד את הספר "לקסיקון ביטוח", וכן מילון פיננסי שראה אור בהוצאת מקמילן בארצות הברית. בעקבות הצלחת הספרים הקים אבניאון את הוצאת "איתאב" (1987) ופרסם באמצעותה מספר ניכר של מילונים כלכליים נוספים. במקביל החל ללמוד, להתמחות ולעסוק במילונאות כללית, והוציא יותר מכל מילונאי אחר מילונים רבים הקשורים ללשון העברית.
את ניסיונו כאיש ביטוח וכמילונאי משלב אבניאון בתפקידו כיו"ר הוועדה למונחי ביטוח שליד האקדמיה ללשון העברית.

משפחתו

אבניאון היה נשוי לדליה אבניאון, משוררת וציירת (נכדתו של שלמה ישראל שיריזלי (שי"ש), מדפיס, מו"ל ועסקן ציבורי בירושלים).
השניים הורים לבן (יואב אבניאון, מורה דרך) ושלוש בנות (אפרת, מיכל ורונית).
זה שנים הוא נשוי ליהודית אוריין, עיתונאית, מבקרת ספרות וקולנוע (בתו של מאיר אוריין, סופר, חוקר ספרות תורנית וחסידות ופעיל ציבור בחיפה).
אחיו חיים ברגשטיין עמד בראש הפעילות הבינלאומית של בנק הפועלים.
אח נוסף, יעקב אבניאון (נפטר ב-1978), היה מנהל הנכסים של בנק הפועלים ועוזר למנכ"ל הבנק (או ממונה על האחזקה בבנק).